khistorydata/jeongjo-sjw-relations huggingface dataset:
정조 2년
戊戌五月初四日申時。上御誠正閣。軍士房承旨入侍時。行左承旨鄭民始。記事官鄭東浚徐龍輔金勉柱。以次進伏訖。上曰。慈殿諺敎。誠甚懇至。而此是宗社之大計安危之機也。故予亦不得自由。固當奉承而已矣。民始曰。此是宗社之大計。而又有祖宗朝已行之例。今此王大妃下敎。實爲欽仰之至矣。上曰。百官加下批。皆有名無實云。此後皆令安寶事。分付。上曰。昨日端午帖。皆在家製進云。殊非古例。此後則一遵古例。來會於公廨。製進。宜矣。民始曰。近來因循。似不知古例之如此。而必是在家製進矣。上曰。舊還之蕩減。足爲小民之惠乎。民始曰。自上雖行。實惠之下究。專在於監司守令之如何矣。上曰。各道分給。當爲幾何云耶。民始曰。京畿黃海道各五十石。慶尙道二萬餘石。平安道咸鏡道全羅道江原道公忠道各萬餘石。而當逐舊還之多少。分排給之云矣。上命退。承史以次退出。
정조 2년
戊戌五月初四日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。今日司僕擧行。殊極寒心。郞廳事當汰去。而都提調有待罪之擧。故其在待大臣之道。不罪郞廳矣。國榮曰。罪若難恕。則大臣雖不安。固不可含容。而今番事。專是下吏之不卽擧行之致云。郞廳之不爲處分。誠好矣。上曰。舊還蕩減。或有實惠否。國榮曰。若全數蕩減。則誠是爲民大惠。而十萬石分之於八道。則數甚些略。未可謂實惠。然此與田稅除減。大有勝焉矣。上曰。何故而然也。國榮曰。士夫家及富民輩田畓。小民竝作耕食。故無一卜一束之自小民出。而若或有減除之令。則富戶偏蒙惠澤。舊還則雖升合之分。亦可謂均惠矣。上曰。卿言然矣。命讀諸道狀啓。國榮讀奏。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨徐有防坐。左副承旨李普行坐直。右副承旨李鎭衡坐。同副承旨申應顯坐直。注書柳孟養藥院直鄭東浚仕直。事變假注書柳文養仕。
정조 2년
傳于申應顯曰。明日進冊寶時出還宮。當由涵仁亭。以此分付。
정조 2년
以端午帖製述人。無緣不作推考傳旨。傳于李普行曰。不爲申飭。而捧入傳旨乎。此傳旨勿施。
정조 2년
鄭民始。以都摠府言啓曰。今日入直內三廳。武兼榮軍及軍兵等。當爲中日習射。而惠慶宮進箋。仁政殿親臨相値。不得爲之之意。敢啓。傳曰。知道。
정조 2년
申應顯。以兵曹言啓曰。今五月初六日。王大妃殿上冊寶。明政殿庭行禮時侍衛。當依朝會圖磨鍊。而月臺狹窄。臺上侍衛內禁衛司禁差備。無排立之處。以臺下磨鍊。何如。傳曰。允。
정조 2년
又以義禁府言啓曰。扶安縣監金履禧拿來。公忠監司啓本。戶曹粘目。憑閱處之事。傳旨啓下矣。金履禧時在任所云。依例發遣府羅將。拿來。何如。傳曰。允。
정조 2년
鄭民始。以二所巡廳言啓曰。去夜初更量。犯夜人別監李慶柱。執捉之意。敢啓。傳曰。依法科治。
정조 2년
又以二所巡廳言啓曰。犯夜人別監李慶柱。依法科罪事。命下矣。依更數決棍十度。放送之意。敢啓。傳曰。知道。
정조 2년
大司憲吳載純。大司諫金履素。司諫呂善亨。應敎林蓍喆。副應敎李在學。掌令權坪。持平李洪載。獻納朴在源。校理嚴思晩。副校理沈有鎭黃昇源。正言洪文泳。修撰洪明浩姜忱。副修撰南鶴聞金憙啓曰。請鄭妻爲先削其爵號。亟施邦憲。使四百年宗社。轉危而爲安焉。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
大司憲吳載純。大司諫金履素。司諫呂善亨。掌令權坪。持平李洪載。獻納朴在源。正言洪文泳啓曰。請薪智島定配罪人敬彬。熊川縣定配罪人成運。亟令王府更爲設鞫得情。請還寢象厚。放歸田里之命。仍施絶島定配之典。請彦衡養遂獻遂。竝令王府設鞫嚴問。請還寢會遂。絶島定配之命。仍令王府設鞫得情。請還寢李觀源定配之命。更令王府設鞫得情。請黑山島定配罪人龜柱。亟加嚴鞫。快正王法。請逆禶妻。金吾初定濟州地定配。籍没家産。一依法典擧行。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。籍産事。久益不忍聞。亟停勿煩。
정조 2년
掌令權坪啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴鞫。依律處斷。請長䰇縣遠竄罪人聖中。亟令王府設鞫嚴問。期於得情。快正王法。請削板罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請旋義縣減死安置罪人興老。亟寢酌處之命。仍令王府設鞫得情。快正王法。請還收罪人李彝永李㖯伊重根。減死刑配之命。竝依本律旋行。請薪智島荐棘罪人瑩中。設鞫嚴問。快施當律。措辭見上答府曰。不允。
정조 2년
司諫呂善亨啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府嚴鞫得情請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府嚴鞫得情。快正邦刑。請遠竄罪人安兼濟李宅鎭。亟命王府竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。措辭見上答院曰。不允。朴宗岳事。尹得毅事。亟停勿煩。
정조 2년
戊戌五月初五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。巡羅申飭。旣甚頻數。掖屬操切。亦甚嚴截。則宜無犯禁之弊。而今夜別監。又爲被捉。紀綱所在。誠極駭然。國榮曰。飭敎旣嚴。而掖屬不畏法禁。肆行被捉。致勤聖敎。殊極駭痛。此等蔑法之類。各別嚴處然後。可以懲戢矣。上曰。明日陳賀後。當爲賞典下敎。而前例中。或有加減者。此則商量後。當書傳敎矣。國榮曰。其在愼賞之道。固當審量。而遇慶厚賞。卽我朝家法。前例若不至過厚。則當此大慶。按例爲之。好矣。上曰。卿言好矣。當依例爲之矣。命退去。諸臣以次出。
정조 2년
戊戌五月初五日辰時。上御仁政殿。上箋入侍時。行都承旨洪國榮。行左承旨鄭民始。右承旨徐有防。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次侍立。上具遠遊冠絳紗袍。御宣政殿。承史只行四拜禮訖。上乘輿由仁和門。詣仁政殿。國榮進圭。上執圭。左通禮啓請降輿。上降輿殿座訖。宗親文武百官。行四拜禮。宣箋官趙時偉。讀箋文訖。宗親文武百官。行四拜禮。左通禮啓請禮畢。上降座乘輿。由仁和門還內。諸臣以次退出。
정조 2년
戊戌五月初五日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。端午帖子。旣命製進。則無緣不作。已極稽忽。而政院固當申飭。使之制入。不此之爲。反以推考傳旨捧入。該房之所失大矣。國榮曰。政院連爲申飭。終不製納。故該房不得已捧傳旨云矣。命退去。諸臣以次出。
정조 2년
戊戌五月初五日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。卽見海伯狀啓。則有加分之請。麥事之判歉可知。民事誠可悶然。國榮曰。諸道則春夏之交。已請加分。而海西則今始狀請。雖緣麥凶之致。民間窘急之狀。比他道似緩矣。上曰。麥嶺窘急。尤倍於春間。此則廟堂當依狀請許施矣。國榮曰。然矣。上曰。明日則當爲賞典傳敎。各都監書啓。趁早修整入之事。注書出去。分付。賤臣承命。分付。上曰。大提學徐命膺牌招。赦句添入。出榻敎命書傳敎曰。雜犯死罪以下。竝宥除之。各道放未放啓本。不必疊爲。同爲封進事。分付禁府。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨徐有防坐直。左副承旨吳載紹坐。右副承旨李鎭衡坐。同副承旨申應顯坐。柱書柳孟養藥院直鄭東浚仕直。事變假注書柳文養仕。
정조 2년
上冊寶罷後。大殿王大妃殿惠慶宮中宮殿。政院玉堂藥房口傳問安。答曰。知道。
정조 2년
傳于徐有防曰。都承旨入侍。
정조 2년
傳于李鎭衡曰。昨日正書朝報中。書出不當書之傳敎。當該坐直承旨推考。
정조 2년
傳于申應顯曰。禮房之失不小。雖是生疎之致。不可一味無警。禮房承旨李普行遞差。
정조 2년
申應顯啓曰。頒赦爲之事。命下矣。未承授推考傳旨。自本院依例爻周之意。敢啓。傳曰。知道。
정조 2년
申應顯。以吏曹言啓曰。副校理沈有鎭加資事。命下矣。雖已資窮。未經準職。何以爲之。敢稟。傳曰。特爲加資。
정조 2년
有政。吏批。行判書李重祜進。參判徐浩修進。參議李義翊進。右承旨徐有防進。以洪復浩爲司饔僉正。任濟遠爲梁山郡守。尹光昇爲庇仁縣監。金致說爲玉果縣監。工曹判書洪樂性今加崇祿。兵曹判書李徽之今加崇政。開城留守兪彦鎬今加嘉義。副司直尹坊。前承旨李普行。以上今加嘉善。副司果安聖彬兪恒柱。應敎林蓍喆。以上今加通政。河恩君垙今加顯祿。新溪君㮩今加嘉德。戶曹判書具允鈺。內醫院提調具允鈺。濟用監提調具允鈺。瓦暑提調具允鈺。以上仍任事。承傳。副校理沈有鎭。今加通政加資事。承傳。
정조 2년
兵批。判書李徽之進。參判邊得讓病。參議丁範祖病。參知李世奭入直進。右承旨徐有防進。以李有喆爲僉知。沈豊之爲文兼。金弘濟爲北虞候。金再禧爲荏子島僉使。林世載爲同知。同知單朴萬齡。僉知單趙夢熊。副司果李邦運單付。及第孫時茂。今加折衝賞加。副護軍李仁秀金海柱金天相李東植單付。副司直洪檍李普行李致中洪檢李壽勛姜趾煥李邦榮朴奎壽。副司果韓錫鳳單付。
정조 2년
以備忘記傳于徐有防曰。戶判之不善擧行之事。非止一二。今日處分。烏可已也。更以思之。實出於眚災。非故犯也。且經年藥院。亦云竭誠。豈無闊狹之道。況大霈之日乎。前戶曹判書具允鈺。本兼仍任。其令卽爲行公。
정조 2년
吳載紹。以禮曹言啓曰。今此各殿上尊號陳賀。諸道方物。開坐看品。則其中慶尙左兵使白東俊所封。鳥銃二柄內。一柄則以弓帒筒箇。代封上來矣。今者代封以冬至方物例。誤爲封進。事體未安。代封筒箇。事當還爲下送。更以本邑鳥銃一柄。使之封進。而退送有弊。以已上來代封弓帒筒箇。原啓本中懸註捧入。當該兵使白東俊。推考。何如。傳曰。允。
정조 2년
又以忠勳府言啓曰。本府書寫忠義衛李檍有頉。代忠義衛張星燁差下。依例以假郞廳稱號。何如。傳曰。允。
정조 2년
徐有防。以吏曹言啓曰。在前頒赦時。例有別歲抄書入之事。今則何以爲之。敢稟。傳曰。書入。
정조 2년
又以吏批言啓曰。司僕寺正鄭宇淳呈狀內。身病猝重。勢難察任云。今姑改差。何如。傳曰。允。
정조 2년
戊戌五月初六日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。侍衛承旨。待令於賓陽門外乎。國榮曰。已爲待令矣。上曰。都監書啓。何不書入乎。國榮曰。姑未及修整。故遞滯云矣。上曰。該房申飭捧入事。注書出去。分付。賤臣承命。分付。上出資始門。乘輿由隆孝門。入普和門內出賓陽門。入侍承史隨詣。此下在廳注書日記
정조 2년
戊戌五月初六日卯時。上詣明政殿月臺。上冊寶入侍時。行都承旨洪國榮。行左承旨鄭民始。右承旨徐有防。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次侍立。上具冕服。乘輿由涵仁亭。詣明政殿東月臺下小次。左通禮啓請降輿。上降輿入小次。少間。左通禮啓請出次。上就月臺上板位北向立。左通禮啓請四拜興平身。上四拜興平身。左通禮啓請搢圭。上搢圭。左通禮啓請跪。上跪。捧冊寶官應敎林蓍喆。修撰南鶴聞。捧王大妃殿玉冊文跪進。國榮普行跪受跪進。上親受以授尙傳。尙傳跪受。校理洪明浩。修撰金憙。捧王大妃殿護匣跪進。國榮普行。跪受跪進。上親受以授尙傳。尙傳跪受。左通禮啓請俯伏興平身。上俯伏興平身。少間。左通禮啓請搢圭。上搢圭。左通禮啓請再拜興平身。上再拜興平身。左通禮啓請跪。上跪。修撰沈有鎭。校理黃昇源。捧惠慶宮竹冊文跪進。國榮普行。跪受跪進。上親受。以授尙傳。尙傳跪受。兵曹正郞趙時偉朴祐源。捧惠慶宮護匣跪進。國榮普行。跪受跪進。上親受。以授尙傳。尙傳跪受。左通禮啓請俯伏興平身。上俯伏興平身。少間。上乘輿由明政殿。詣正陽門外小次。內侍啓請外板。上入正陽門內行禮。少間。上還詣小次。上曰。致詞箋文凾。皆不待令。殊極駭然。濟用監當該郞廳。爲先汰去拿處。出榻敎上曰。濟用監當該提調。爲先遞差。出榻敎上曰。尙衣院官員拿處。出榻敎上命書傳敎曰。今番擧行事。多有寒心。戶曹判書具允鈺罷職。又命書傳敎曰。不欲苛察。而擧行則實多駭然。禮房承旨李普行。爲先推考。仍還內。諸臣以次退出。
정조 2년
戊戌五月初六日申時。上御誠正閣。左承旨右承旨入侍時。行左承旨鄭民始。右承旨徐有防。記事官鄭東浚徐龍輔金勉柱。以次進伏訖。上命書傳敎曰。王大妃殿上號時。玉冊差備中官金錫福吳浚謙。寶差備中官朴尙衍韓聖揆竝加資。尙傳崔昌恒。半熟馬一匹賜給。玉冊差備崔泰奎等十九。各加一資。資窮者代加。惠慶宮進號時竹冊差備中官崔昌恒金明祐。玉印差備中官文道器高夢賢竝加資。尙傳金錫福。半熟馬一匹賜給。竹冊差備李永祿等十九。各加一資。資窮者代加。祔太廟及上尊號時挾侍中官金景佑李漢謙。其餘中官金性完等四。各半熟馬一匹賜給。又命書傳敎曰。尊崇時補階監役次知中使李漢謙。半熟馬一匹賜給。從事官鄭弘寅。兒馬一匹賜給。又命書傳敎曰。祔太廟親祭時。祭侍內官金景佑李漢謙方得賢梁大宜等。各半熟馬一匹賜給。又命書傳敎曰。孝明殿祔太廟時。神輦挾侍中官金德九延壽長。熟馬一匹賜給。寶差備中官金以載朴敏采。玉冊差備中官金壽光金明佑。寶劍等各差備長番中官朴尙衍等七人。各半熟馬一匹賜給。玉印等各差備出入番中官李世郁等三十五。各加一資。資窮者代加。徽寧殿上冊寶改題主時宮闈令金景佑韓聖揆加資。祔廟時神輦挾侍中官韓聖揆朴昌文。熟馬一匹賜給。寶差備中官金景佑文道器。玉冊差備中官金壽民鄭熙僑。各半熟馬一匹賜給。玉冊差備出入番中官趙命純等十。奉神輦內侍二十四。朱杖內侍二十。歸遊赤內侍二十。各加一資。資窮者代加。延福殿祔太廟時神輦挾侍中官文道器韓聖揆。熟馬一匹賜給。寶差備中官金以載。玉冊差備中官金壽光金明佑。寶劍等差備長番中官金性完等六。半熟馬一匹賜給。王后位宮闈令兼神輦挾侍中官高夢賢方得賢加資。寶差備中官朴敏采。玉冊等差備中官延壽長等五。各半熟馬一匹賜給。兩位金寶等各差備出入番中官李世郁等二十二。朱杖內侍二十。歸遊赤內侍二十。各加一資。資窮者代加。又命書傳敎曰。今番米布賞典。非啓下及付標文書。該曹切勿擧行事。分付戶曹兵曹。上命退。諸臣以次退出。
정조 2년
戊戌五月初六日酉時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。大禮順成。聖孝益光。臣民慶忭之忱。中外惟均。而今日擧國所望。惟在於螽斯之慶。臣等日夜顒祝者矣。上曰。禮成祔廟。慶大上冊。悲喜交中。無以爲懷。不特已以宗社大計。奉承慈敎。予以孤露餘生。若或見本支之盛。則宗社之幸。爲如何哉。國榮曰。天佑我東。景祿川至。本支百世。庶可期望矣。上曰。今日濟用監擧行。極爲駭然。莫重進排。稽忽特甚。堂郞若能飭察。則豈有臨時狼狽之事乎。國榮曰。大禮所用。不卽進排。屢勤聖敎。該監事。誠極寒心矣。上曰。今日賞典。無遺漏者乎。國榮曰。賞典傳敎。未及照察。不能的知。而別無遺漏者矣。命退去。諸臣以次出。
정조 2년
行都承旨洪國榮宿衛所直。行左承旨鄭民始病。右承旨徐有防坐。左副承旨吳載紹坐直。右副承旨李鎭衡坐。同副承旨申應顯坐直。注書柳孟養藥院直鄭東浚仕直。事變假注書柳文養仕。
정조 2년
傳于吳載紹曰。副提調持加減交濟湯入侍。
정조 2년
以大司諫金履素。司諫呂善亨。正言洪文泳。掌令權坪。持平李洪載等牌不進罷職傳旨。傳于申應顯曰。只推。
정조 2년
吳載紹。以禮曹言啓曰。祔廟尊崇冊禮後。當設慶科。取考錄。則辛卯年合五慶設行大增廣。丙辰壬寅年合七慶設行大增廣。丙午年合五慶設行大增廣。今此英宗大王貞聖王后眞宗大王孝純王后祔太廟。貞聖王后追上徽號。王大妃殿尊崇。惠慶宮進號。中宮殿冊禮及延祜宮上謚封園後。亦當依癸酉乙亥年例。設行慶科。合九慶似當設行增廣矣。前例如此。何以爲之乎。敢稟。批答在於傳敎又以禮曹言啓曰。三年制畢。祔廟禮成之後。例有展謁文廟。仍爲取人之擧矣。展謁之期。以何間推擇乎。敢稟。傳曰。知道。七月旬後。擇入。可也。
정조 2년
申應顯。以戶曹言啓曰。貢人舊遺在最久一年條蕩減事。命下矣。取考文書。最久甲申餘遺在九百三十石十二斗四升八合湯減實數。別單書入之意。敢啓。傳曰。知道。
정조 2년
又以兵曹言啓曰。今番別歲抄時。去丁酉秋冬等居中人。副司果金憙姜忱林濟遠。別單中矇不覺察。未免遺漏。不勝惶恐。臣方待罪。而金憙姜忱林濟遠。更爲書入之意。敢啓。傳曰。知道。勿待罪。
정조 2년
又以兵曹言啓曰。今五月十六日。沔川居幼學李柱國稱名人。自敦化西挾門入來。鳴申聞皷。依定式下該曹推問。何如。傳曰。允。
정조 2년
領議政金尙喆箚曰。伏以聖孝攸格。盛禮順成。小大咸造。中外同慶。昨伏見賞典傳敎。以臣與叨將事之列。輒下錫馬之命。此臣職分之當然。初無勞勩之可言。而聖意雖出於遵例。臣心何安於罔功。踧踖愧恧。義艱冒受。玆敢短箚自列。伏乞聖明。亟賜收還。以重恩賚。以安微分焉。取進止。答曰。省箚具悉卿懇。禮成薦祼。慶大上號。予心愴喜。不任交切。今玆錫馬之賞。出於記勞廣慶之意。何巽讓之有。勿辭。卿其安心領受焉。仍傳曰。此批答。遣史官傳諭于領議政。
정조 2년
左議政鄭存謙箚曰。伏以盛禮順成。聖孝冞光。一初同慶。顒忭曷旣。臣伏見賞典下者。以臣猥忝將事。至有錫馬之命。惶愧靡措。噫。淸廟祔享之辰。凡在衣冠之列者。孰敢不自效於駿奔之地。而如臣之叨陪末班。有事爲榮。爲勞可紀。則因此受賞。是豈常分之所敢安。而亦豈不有妨於綜理之道哉。伏乞亟賜反汗。以幸公私焉。取進止。答曰。省箚具悉卿懇。禮擧大糦。用觀利成。凡在仇㸑之列者。咸有駿奔之勞。援例賞典。豈容辭爲。卿其勿辭。安心領受焉。仍傳曰。此批答。遣史官傳諭于左議政。
정조 2년
右議政徐命善箚曰。伏以誕揚顯冊。式薦達孝。以致隆于慈殿慈宮。禮甚盛也。慶莫大焉。臣之無似。猥忝敦匠。俾及卒事。豈曰無愆。而荷聖上曲庇之眷。獲免於僨誤之科。一身榮耀。斯其至矣。錫馬寵典。豈臣心之所自期哉。勞無可記。賞在必愼。臣雖欲冒昧承受。其爲果淸朝嚬笑之節。非細故也。伏乞亟賜收還。以重恩賚。以安微分焉。取進止。答曰。省箚具悉卿懇。卜日云吉。縟儀順成。予心忭幸。曷可言喻。卿於是時。任斯敦匠。首尾殫勞。卿之誠勤。方切歎尙。玆者錫馬之命。忒是循舊章也。卿其勿辭。可卽領受焉。仍傳曰。此批答。遣史官傳諭于右議政。
정조 2년
戊戌五月初七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。近見東史。則我國之兵最强。以唐屢十萬精銳之卒。不能當平壤一城之軍。此所謂無歒於天下也。壬辰丙子之敗。此是天運所關。不可以兵之强弱論之。雖今之時。若能團束養兵。則或可爲緩急之所恃乎。國榮曰。我國之兵。雖稱最强。三韓之時。戰伐相續。故專尙武技。無論貴賤。皆編軍籍。養兵用兵。皆有制度。以此之故。守城而至死不下。臨戰而盡其死力。當今之時。昇平日久。徒尙文華。名以武將。不知用兵之方。稱以行伍。不識坐作之法。脫有緩急。則實無可爲之道矣。上曰。卽今軍制。誠甚疎虞。如非大變通大更張。則軍容不可成樣矣。國榮曰。此臣等日夜憂歎者矣。命讀吏兵曹歲抄。國榮讀奏吏批歲抄。上點下。敍用二十四。給牒十四。減等十五。國榮讀奏兵批歲抄。上點下。敍用二。給牒二。減等一。命書傳敎曰。吏兵曹歲抄中點下者。依例捧傳旨。命退去。諸臣以次出
정조 2년
戊戌五月初七日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。旱風連吹。雨意漠然。民事可悶。國榮曰。目今兩麥。未免判歉。民事極甚渴悶矣。上曰。卽見嶺伯狀啓。則以旱災方始祈雨祭云。極爲驚心。國榮曰。三南卽國家之根本。而年年凶歉之餘。又此亢旱。誠非細憂矣。上曰。關西間間雨雹。而旱災亦甚云。亦爲悶事。國榮曰。旱災到處皆然云。非但麥事之告歉。秋農極爲可慮矣。上曰。方當大霈之時。御前停擧儒生。獨未蒙一視之澤。解停。好矣。國榮曰。臣欲以此事仰奏而未果矣。聖敎及此。誠好矣。命書傳敎曰。榻前停擧儒生。一體蕩滌。又命書傳敎曰。暵風若此。民事方急。差使員守令。其令明朝下去。上曰。黃海監司還穀加分狀啓。今日內草記回啓事。分付。賤臣承命。分付。命退去。諸臣以次出。
정조 2년
戊戌五月初七日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。卽見禮曹草記。則增廣前例考稟。而當此經費匱渴之時。連年增廣。誠甚可悶。予意則以庭試爲之則好矣。國榮曰。聖意旣如此。以大庭詩爲之則無妨矣。命書傳敎曰。連年增廣。事涉張大。旣有前例。以庭試擧行。上曰。實錄之役。幾何爲之云乎。國榮曰。連因朝家之有事。堂郞不得逐日仕進。故其間未免停撤云矣。上曰。今則大事已過。專意爲之事。申飭。好矣。國榮曰。今後則雖不申飭。當着實爲之矣。命退去。諸臣以次出。
정조 2년
行都承旨洪國榮宿衛所直。左承旨徐有防坐。右承旨吳載紹坐直。左副承旨李鎭衡坐。右副承旨申應顯坐直。同副承旨李在學坐。注書柳孟養藥院直鄭東浚仕直。事變假注書李祖承病。
정조 2년
傳于吳載紹曰。都承旨入侍。
정조 2년
李在學啓曰。事變假注書柳文養。身病猝重。勢難察任。今姑改差。何如。傳曰。允。
정조 2년
柳文養改差。代李祖承爲事變假注書。
정조 2년
以備忘記傳于李鎭衡曰。予意豈在於廣取嬪御。而今此之擧。實爲宗社之托。亦遵列朝已行之例。且慈敎懇至。不得不奉承。至於外方處子。必有貧窮而難於治行者。嗚呼。實惠未究。而又惹此弊。心豈安乎。依肅廟丙寅揀擇時下敎。守令處子外。外方處子。竝勿論事。卽爲知委。若有因此假托在外者。當隨現重繩。亦如丙寅。受敎爲之。亦令以此申飭。
정조 2년
以備忘記又傳于曰。日昨賀儀趁早設行之敎。予果無意。而特以伊日百官之曝陽勞苦爲慮也。昨日聞筵臣之陳戒。今者又見玉堂之箚語。始知伊日還內後。行禮草草不成樣矣。職在禮房。設有上敎如此。固當覆逆而備禮。不此之爲。徒事督促。致令滿庭簪笏之瞻聆。不免駭駴。事之做錯。莫甚於此。其時委折。左副承旨吳載紹處。爲先問啓。
정조 2년
徐有防啓曰。日昨賀儀趁早設行之敎。予果無意。而特以伊日百官之曝陽勞苦爲慮也。昨日聞筵臣之陳戒。今者又見玉堂之箚語。始知伊日還內後。行禮草草。不成樣矣。職在禮房。設有上敎如此。固當覆逆而備禮。不此之爲。徒事督促。致令滿庭簪笏之瞻聆。不免駭駴。事之做錯。莫甚於此。其時委折。左副承旨吳載紹處。爲先問啓事。命下矣。問于吳載紹則以爲。臣於伊日。猝當禮房之任。賀儀設行之際。擧行諸節。未免草率之歸。不能檢飭之失。臣固自訟之不暇。傳敎之下。惶恐待罪云矣。敢啓。傳曰。知道。該房雖有所失。若加譴罰。是移罪於下也。勿待罪事。分付。
정조 2년
備忘記。左承旨鄭民始。聞有實𧏮。今姑許遞。玉堂李在學除授牌招。
정조 2년
傳于徐有防曰。承旨房依前。
정조 2년
傳于申應顯曰。右副承旨。明日傳香後。馳詣獻陵奉審。祭物獻官。看審摘奸以來。
정조 2년
李在學。以都摠府言啓曰。今日入直內三廳。武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 2년
又以備邊司言啓曰。黃海監司徐有寧。加分狀啓。今日內草記回啓事。命下矣。卽今民事。不可不念。而所請三萬石。不甚過多。依此數許劃。若有所餘。還爲會錄之意。分付。何如。傳曰。允。
정조 2년
又以兵曹言啓曰。依啓下。別單。神輦別監中禁。木綿各一疋。徽寧殿守僕。惠慶宮別監。木布各一疋。禁漏書員。木綿各一疋。施賞之意。敢啓。傳曰。知道。
정조 2년
吳載紹。以義禁府言啓曰。首譯李湛。施以遠配之典事。承傳啓下矣。李湛平安道安州牧遠配。而以承傳內辭意。具罪目。依例發遣府書吏。押送配所。何如。傳曰。屢經大霈。分揀。
정조 2년
副應敎李在學。校理嚴思晩。副校理黃昇源。修撰洪明浩。修撰姜忱。副修撰南鶴聞。副修撰金憙等箚曰。伏以今日。卽我殿下一初之日也。商闇之禮制已訖。周廟之盛儀載擧。踐先王之位。行先王之禮。如天之始春。如日之方升。人心之蘄向。亶係今日。天命之眷顧。亦在今日。仰惟殿下。上承艱大之托。下係億兆之望。丙枕中夜。必將怵然而感。愓然而懼矣。臣等生逢盛際。獲廁邇列。區區願忠之心。有陪他日。則豈無默無一言。以補新化之萬一也哉。嗚呼。古人以其君不及堯舜爲恥。臣等所以期望我殿下者。顧何如也。殿下以堯舜之姿。得堯舜之位。嗣服之初。勵精會神。必欲挽回斯世。陶鑄至治。中外臣庶。莫不拭目延頸。思見日新之休矣。三載荏苒。一味恬嬉。於變之美莫覩。姑息之風自如。亂逆層生而義理晦寒。民生愁困。而財用匱竭。人心俗習之澆漓。無異前日。朝象國綱之泮渙。亦猶曩時。廊廟謨猷。只是簿書期會。朝家施爲。不過節目細事。至於民憂國計。未見實政實效之顯著者。此豈臣等所望於殿下者哉。憂歎之敎。屢發於中朝。則殿下固未嘗不知也。奮發之意。每形於絲綸。則殿下亦未嘗不念也。然而效應之邈。猶尙如此。臣愚死罪。竊以爲一實字。終有未至而然也。經筵乃人主進修之本。而作輟無常。寒曝有憂。及其開講。又不過草草應文而止。言路卽有國興替之機。而含默成習。忠讜不至。苟究其本。實由於上下不孚而然矣。凡此數者。臣等嘗已仰陳。殿下亦已翕受。而退以考之。未見其效。至若科制變通之敎。已播八方。而迄至數年。尙無成命。仕路淆雜之弊。深軫聖念。而因循度日。無所丕變。招徠之禮。非不摰矣。而鴻儒宿德。未見彙征。懲墨之典。非不嚴矣。而巨猾大貪。曲示容貸。此莫非殿下有求治之心而無求治之實也。殿下典學旣高。見理甚明。凡於政令之間。宜無知行不符之歎。而涵養之工。猶有所未篤。擧措之祭。或不無急遽。雖以日昨賀禮時事言之。大駕還內之後。促敎連下。廷僚奔遑。儀文顚錯。殆不成禮。殿下每以朝儀之不肅爲憂。而今反促之如此。此亦不有欠於懋實之工乎。伏願益留聖意。政令事爲。必以一實字做去。今日行一實政。明日行一實事。至誠不息愼終如始。則於千萬年。實基今日。惟殿下懋哉懋哉。臣等於目下事。有不得請則不可已者。嗚呼。明義一書。何爲而作也。殿下必欲使八域臣民。咸知亂逆之根柢。義理之本源。特命剞劂。廣布眞諺。雖愚夫愚婦。莫不開卷瞭然。痛骨腐心。此一書。豈非今世之一部春秋乎。然而書中之元惡大憝。尙今偃息。三司爭執。閱歲未已。而兪音終閟。王章未伸。懲討之義。不明於世。則此書之作。不過爲紙上空言而已。臣等忝列三司。不能積誠回天。不忠之罪。無所逃矣。日前飭勵之敎。至爲嚴切。臣等慙恧惶惶。尙此靡措。而第有所深自企望者。我殿下嚴隄防之聖意。有可以仰揣矣。蓋此合辭中諸賊。罪盈惡極。天地之所不容。神祗之所共殛。則殿下雖欲曲貸。終可得乎。旣知其必誅乃已。而優游不斷。上下相持。未敢知殿下何所待而然耶。臣等誓不與此賊。共戴一天。惟願速賜處分。快正邦憲。使明義一部之義理。益明於天下萬世焉。取進止。答曰。省箚具悉。爾等所陳。於予頂針。而其中懋實二字。大爲萬症之藥。寧不怳然而警勵乎。惟願爾等。效古人無隱之義。凡係欠闕。無論巨細。其疾入諫焉。
정조 2년
戊戌五月初八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今番揀擇時。外方處子。亦皆上來乎。國榮曰。禁婚則京外同然。皆當上來矣。上曰。遐鄕貧窮之人。治行上送。極甚艱辛。此則置之。無妨矣。國榮曰。京外處子之咸聚揀擇。卽是不易之典。今不可廢矣。上曰。肅廟丙寅年守令處子外。外方處子。有勿論之敎。今亦依此爲之。好矣。國榮曰。旣有已例。則其在除弊之道。勿使上來。無妨矣。命退去。諸臣以次出。
정조 2년
戊戌五月初八日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御國榮曰。堂箚到院。而以齋戒留院矣。上曰。所言何事。國榮曰。首陳勉君德。及陳戒之語。又言向日中宮殿陳賀時。以連下促敎。朝儀顚倒事矣。上曰。伊時促敎。不過以百官之終日勞瘁爲悶。實欲斯速行禮之意。而該房不諒予意。只令督促。至於不成樣之境云。極甚駭然。國榮曰。然則此是該房不善擧行之致矣。上曰。堂箚入之。賤臣持入。命讀之。國榮讀奏。上曰。見其箚辭。言甚切實。皆中予病。深庸嘉尙。國榮曰。職在啓沃。方當訪落。有此激切之語。深切賀幸。命書箚批。命書傳敎曰。儒臣箚陳。皆是切實。良用嘉尙。箚首弘文館應敎李在學。鹿皮一令賜給。其令閤門親授。命退去。諸臣以次出。
정조 2년
戊戌五月初八日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。禮房牌招置之。坐直承旨中。明日傳香事。注書出去。分付。賤臣承命。分付。上曰。賀儀顚倒。專由於該房不善擧行之致。其在懲勵之道。當加譴罰。而堂箚旣以促敎爲言。則以外面觀之。終有歸罪之嫌。該房不爲處分矣。國榮曰。聖意所在。誠甚穩當矣。命讀諸道狀啓。國榮讀奏。命書判付。命退去。諸臣以次出。
정조 2년
行都承旨洪國榮宿衛所直。左承旨徐有防齋宿。右承旨吳載紹齋宿。左副承旨李鎭衡齋直。右副承旨申應顯齋宿。同副承旨李在學齋直。注書柳孟養藥院直鄭東浚齋直。事變假注書李祖承仕。
정조 2년
李鎭衡啓曰。皇朝三皇忌辰日望拜禮。前期一日以稟事。曾有英宗大王下敎矣。今初十日太祖高皇帝忌辰日。親行望拜禮。何以爲之。敢稟。傳曰。依例爲之。
정조 2년
徐有防啓曰。事變假注書李祖承。時無職名。令該曹依例付軍職。冠帶常仕。何如。傳曰。允。
정조 2년
李鎭衡啓曰。以明日望拜禮處所取稟。傳曰。仁政殿爲之。
정조 2년
傳于李鎭衡曰。祔廟之後。禮當一拜。迄未爲之。明日大報壇當展拜。禮房知悉。
정조 2년
傳于徐有防曰。出還宮當由協陽門。作路以明禮門爲之。
정조 2년
李鎭衡啓曰。明日望拜禮時。三公九卿。當爲淸齋進參。而兵曹判書李徽之。工曹判書洪樂性。以加資未肅拜顯頉。右參贊金鍾秀病不進。事甚未安。倂卽牌招。何如。傳曰。允。
정조 2년
傳于吳載紹曰。奉審承旨入侍。
정조 2년
申應顯。以吏曹言啓曰。明日親臨望拜禮時。左右通禮。不可不備員。右通禮有闕之代。口傳備擬以入之意。敢啓。傳曰。知道。
정조 2년
吏曹口傳政事。以崔夢喦爲右通禮。
정조 2년
獻納朴在源疏曰。伏以國制已畢。祔禮告成。孝思之慨廓。當復如新。徽號載稱。聖孝冞光。臣民之慶忭。曷有其極。仍伏念臣之百無肖似。前後歷敭。罔非踰涯。而至於玉署邇班之尤萬萬不近。臣亦自知甚明。人之所以相處者。宜乎其蔑如矣。。顧何敢以此自居。而第緣臣父。年深病痼。自從年來。凜凜有下山之虞。一日便養之願。卽人子秉彝之所同得。且聞如臣情地者。在前亦多有可援之例。故敢冀聖明曲遂之澤。且恃同朝錫類之仁。冒死陳懇。仰暴至情。及承稟處之恩批。感極涕零。瞻天叩謝。而竟爲當世公議之所不許。有若以無前之事。臣始創爲者然。此莫非臣慮短涉世情不相孚之致。尙誰怨尤。從今以往。只有永謝榮途。以快公議而已。千萬意外。伏承納言除命。而顧臣所遭。卽前人所未有之事。則臣雖至愚。寧不思自處之道。揚揚冒膺。復招公議之嗤點。而陳章自劃。見阻喉司。鎭日違召。罪積逋慢。情窮勢蹙。閱月縮伏之際。先大王禫期隔日。重以躋祔大禮。揄揚盛儀。次第將擧。揆之情理。參以分義。不暇他恤。冒没出肅。周旋於陪從之後。自顧顔厚。人謂斯何。且臣月初。連接臣老父病劇之報。而今日以前。固非臣子言私之時。故勉抑情懇。因循至今矣。卽聞病情。一倍沈重。催臣歸視。方寸煎灼。按住不得。玆敢隨牌投章。直尋鄕路。伏乞聖慈。亟遞臣職。俾便救護。治臣擅行之罪。以肅朝綱。仍命選部。勿復檢擬臣三司之望。以嚴公議。不勝幸甚。答曰。省疏具悉。爾其忽辭。往護焉。
정조 2년
戊戌五月初九日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今番下隷施賞。亦皆一一爲之乎。國榮曰。兵戶曹各抄出。無遺施賞云矣。上曰。自丙申以後。賞加之屬於卿者。不下七八。而以卿至懇。予亦體諒。尙未授一資。卿之遜讓。雖極可尙。予之體諒。似甚過當矣。國榮曰。臣之致位至此。已極過分。滿盈之懼。恒切於心。今若有加秩之擧。則殿下雖欲榮臣。而實非惜臣之意。于今三載。過蒙體諒之恩。幸免不稱之資級。臣之所願。亶在於久荷聖上體諒之德意。伏望憐臣至懇。以垂終始之澤焉。上曰。卿之所辭過矣。命退去。諸臣以次出。
정조 2년
戊戌五月初九日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。明日望拜禮。卽嗣服後初也。旣行望拜禮。則禮當展拜於皇壇矣。國榮曰。此是當行之禮矣。上曰。旱乾尙酷。民事誠關心矣。國榮曰。當此之時。移秧最爲愆期。朝野之憂。誠不少矣。上曰。望前若不雨。則勢將始祈雨矣。國榮曰。似然矣。命退去。諸臣以次出。
정조 2년
戊戌五月初九日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。望拜禮與皇壇展拜。卽予卽祚後初行之禮。而臺諫侍臣。無意入參。將待出牌。誠爲慨然。國榮曰。向來嚴思憲疏。略言臺諫不職之事。故謂有情勢。不爲入來矣。上曰。疏中所論。不過慨世之語。則豈可因此爲引乎。其所處義。頗涉過矣。國榮曰。以此引嫌。殊非妥當矣。上曰。先王朝嘗於望拜禮時。召見斥和子孫及皇朝人子孫。今番亦依例待令事。分付。命書獻納朴在源疏批訖。命退去。諸臣以次出。
정조 2년
戊戌五月初九日初更三點。上御誠正閣。奉審承旨入侍時。右副承旨申應顯。記事官鄭東浚徐龍輔金勉柱。以次進伏訖。上曰。奉審則何如。應顯曰。祭器祭物精潔。而諸執事亦無頉矣。上曰。內外山皆摘奸乎。應顯曰。幅員甚大。故外山則未及盡爲詳審。而風落木則雖或有之。不可以木根言之。木根則只有中松二株。小松一株矣。上曰。沿路農形。何如。應顯曰。今方待雨矣。上曰。以予方寸之誠。雖未孚格。而明日卽應雨之日。故方此若俟矣。上命書傳敎曰。望拜禮時。皇朝人及斥和臣子孫。入參班列。出於寧王風泉之思。固當遵爲成憲。而朝儀或有未備者。應參諸人之文蔭武。時無職名之前銜人員。冠帶常仕。使之進參。閑散儒武。則武雖常服。儒必儒巾。參班事預爲分付。又命書傳敎曰。取見擧案。漢人牙兵等。亦在其中。雖是漢人。名以牙兵軍。入參殿庭之班。事甚屑越。此後軍兵。則雖是皇朝人孫。勿捧擧案事。分付。上命退。承史以次退出。
정조 2년
行都承旨洪國榮宿衛所直。左承旨徐有防坐。右承旨吳載紹坐。左副承旨李鎭衡坐。右副承旨申應顯坐直。同副承旨李在學坐直。注書柳孟養藥院直鄭東浚仕直。事變假注書李祖承仕。
정조 2년
大駕詣大報壇。入齋室後。政院玉堂藥房口傳問安。答曰。知道。
정조 2년
申應顯啓曰。禮曹判書李景祜。戶曹判書具允鈺。依下敎來待矣。傳曰。入侍。
정조 2년
傳于徐有防曰。今則內巡。自靑陽門抵集成門行巡。明禮門則待宿衛所傳令。巡邏軍兵。使之行巡事。分付兵曹。
정조 2년
徐有防。以宿衛所言啓曰。內巡一節。依下敎更爲磨鍊。而宮城外三營門譏察軍。合九十名。則旣有內外巡矣。自今日撤罷。移充於內巡軍數。以爲諸軍兵分勞之地。至於內巡牌字內及添入軍數。分定後成節目。別單書入之意。敢啓。傳曰。知道。訓禁軍摠。多少懸殊。禁營內巡軍。則別單中以十名磨鍊定式。宜矣。
정조 2년
司諫呂善亨。持平李洪載。正言洪文泳啓曰。臣等竊伏聞僚臺疏語。則以謄傳故紙。至有慨惋之斥。臣等滿心慙悸。恭俟批下。爲引伏辭巽之計。日昨賓對。亦不敢爲趨承。荐犯違召。致勤聖敎。今日從班。章皇入參。處義乖當。臺體自壞。臣等何敢晏然冒據於臺次乎。請命遞斥臣等之職。答曰。勿辭。亦勿退待。
정조 2년
大司憲吳載純。掌令權坪啓曰。臣等才識。拙劣。言議巽軟。本不合於淸朝耳目之任。義重沐浴。黽勉出肅。而誠意淺薄。未伸懲討之請。隨行逐隊。徒切愧懼之忱矣。竊伏聞日前僚臺之疏。以臺閣之謄傳故紙。至有慨惋之斥。臣等溺職之罪。於是而益無所逃矣。且臣等於僚疏入啓之後。進參賓對。徒知合辭之爲重。全昧冒嫌之損體。退而追思。悚恧竢勘。昨日飭敎。尤切惶懍。此莫非臣等昏謬生疎之致。以此以彼。俱難冒據。臣等何可晏然於臺次乎。請命遞斥臣等之職。答曰。勿辭。亦勿退待。
정조 2년
戊戌五月初十日。記事官姜彙鈺。
정조 2년
戊戌五月初十日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。斥和臣子孫及皇朝人子孫。皆待令乎。國榮曰。皆已待令云矣。上曰。皇壇門外待令事。注書出去。分付。賤臣承命。分付。上曰。前一刻入之。承旨詣閤。侍衛整齊。命退去。諸臣以次出。
정조 2년
戊戌五月初十日辰時。上詣仁政殿。行望拜禮。仍詣皇壇。展拜入侍時。行都承旨洪國榮。左承旨徐有防。右承旨吳載紹。左副承旨李鎭衡。右副承旨申應顯。同副承旨李在學。記事官柳孟養鄭東浚徐龍輔金勉柱。以次侍立。上具翼善冠䘱龍袍。乘輿出協陽門。由仁政門。詣仁政殿東月臺下小次。改具翼善冠黑圓領袍。少間。左通禮啓請出次。上就月臺上板位北向立。左通禮啓請四拜興平身。上四拜興平身。左通禮啓請跪。上跪。司香官進香案前。三上香訖。左通禮啓請四拜興平身。上四拜興平身訖。還詣小次。改具翼善冠䘱龍袍。乘輿出仁政門。由明禮門入齋室。少間。左通禮啓請出次。上詣皇壇。左通禮啓請四拜興平身。上四拜興平身訖。仍詣奉審。奉審訖。詣壇上奉審。還詣紅箭門外。上曰。今日進參斥和人子孫中。年長者誰也。國榮曰。工曹參判金用謙。似爲年長矣。上曰。工曹參判金用謙入侍。出駕前下敎上曰。今日進參人。勿論文蔭武幼學。爲幾人乎。用謙曰。合爲數十人矣。上曰。今日卽太祖高皇帝忌辰。故亦命卿等進參矣。用謙曰。今日皇明太祖高皇帝忌辰。聖上行望拜禮。仍爲展謁皇壇。臣有區區所懷。敢此仰達矣。高皇帝御製文集。出來東方者。甚鮮。東方臣民得見者。絶稀矣。曾在先朝。命刋皇華集頒布。此實出於尊周慕華之盛意。而高皇帝御製。則比諸皇華集。尤爲貴重。若命刋布於中外。使東方臣民。咸覩聖祖謨訓。則豈不益有光於聖朝尊周之義耶。御製一件。在於故相臣李宜顯家。若命入命刋則好矣。上曰。依爲之。出擧條命先退。有防曰。假通禮李壽咸。實通禮未及肅拜之前。徑先出去。幾致前導之不備。事體所在。誠爲駭然。本院請推之外。無他可施之罰。何以爲之乎。上曰。推考。可也。出擧條上乘輿出明禮門。上曰。禮曹判書入侍。出駕前下敎禮曹判書李景祜進前。上曰。十五日泰寧殿影幀移奉時。一本奉安于藏寶閣。而唐家則欲取用舊件。懿昭廟所在唐家與延福殿所在唐家。可用與否。與戶曹同爲看審以來。命先退。上曰。訓鍊大將入侍。訓鍊大將具善復進前。上曰。明禮門外。草木甚茂密。巡邏之路。幾盡荒廢。卿則落後。看審。芟伐以來。命退。由進善門入協陽門內。降輿還內。諸臣以次退出。
정조 2년
戊戌五月初十日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。今日行望拜禮。又爲展拜皇壇。招入斥和臣皇朝人子孫。皆令入參。殿下果能繼述先王之志事。以扶尊周之大義。訪落一初之時。有光聖德。凡在瞻聆。孰不欽仰乎。上曰。逢今日行禮。追惟疇昔。一倍悲感。國榮曰。城外間有虎患云。故三軍門多發善放砲手。期於獵捉。而近城之地。惡獸之肆行。誠非細憂矣。上曰。懿昭基卽城外最近之地。而火巢甚廣。樹木茂密。城外虎患。未必不由於此矣。國榮曰。然矣。周回之廣。與陵園無異。且樹木蕃茂。近城處最爲可悶矣。上曰。以此而若爲民害。則雖甚重難。與陵園有異。稍減其火巢。無妨矣。國榮曰。近城之地。爲害孔酷。如或變通。則事甚便好。而減其火巢。終涉未安。此當博議後爲之矣。上曰。然矣。命退去。諸臣以次出。
정조 2년
戊戌五月初十日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。卽見諸道農形狀啓。則旱乾擧皆同然。今年年事。又將告歉。此將奈何。國榮曰。一霈尙遲。農節愆期。國計民憂。誠爲罔涯矣。上曰。今番嘉禮。務從省略。故俄於戶禮判入侍時。已爲分付。而別宮獨牢之除減。亦爲去煩之一端也。國榮曰。一日兩牢之宴。卽是煩文之事。一牢除減。誠甚允當矣。命讀諸道啓本。國榮讀奏。命書判付。命書傳敎曰。明日晝講爲之。命退去。諸臣以次出。
정조 2년
行都承旨洪國榮宿衛所直。左承旨徐有防病。右承旨吳載紹坐。左副承旨李鎭衡坐直。右副承旨申應顯坐。同副承旨李在學坐直。注書柳孟養藥院直鄭東浚仕直。事變假注書李祖承仕。
정조 2년
吳載紹。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。知道。
정조 2년
傳于李鎭衡曰。禮曹判書。晝講同爲入侍。
정조 2년
傳于李在學曰。下直水使營將入侍。
정조 2년
李鎭衡。以奎章閣言啓曰。直提學鄭民始。時無職名。令該曹口傳付軍職。何如。傳曰。允。
정조 2년
兵曹口傳政事。副司直鄭民始。
정조 2년
以江原監司李亨逵狀啓。杆城等官居驛吏金俊金子成奉等。囕燒死事。傳于李在學曰。令本道恤典擧行。
정조 2년
有政。吏批。行判書李重祜進。參判徐浩修式暇。參議李義翊式暇。同副承旨李在學進。以金憙爲校理。李泰永爲副校理。鄭民始爲左尹。林蓍喆爲兵曹參議。沈有鎭爲敦寧都正。李普行爲同義禁。朴天衡爲司僕正。趙亨逵爲引儀。呂善養爲廣興主簿。林夏喆爲典役別提。沈豊之爲東學敎授。濟用主簿張翼大。濟用副奉事朴明淳。以上仍任事。承傳。學錄單洪聖臣。寫字官閔重陽今加通政。加資事承傳。兵曹參議李世奭。參知林蓍喆。左尹金熤。右尹鄭民始。
정조 2년
兵批。行判書李徽之病。參判邊得讓入直進。參議李世奭病。參知林蓍喆未肅拜。同副承旨李在學進。以洪和輔趙榮儉柳鎭說曺學臣任嵂李鉉重朴河潤趙德常爲副護軍。尹東晢李謙煥金頤柱李德傅丁範祖朴盛源蔡弘履安聖彬兪恒柱林蓍喆沈有鎭李有慶爲副司直。以李祖承副司正單付。同知單張鎭崇。
정조 2년
李鎭衡啓曰。卽者校理嚴思晩。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 2년
李鎭衡。以弘文館言啓曰。本館上番校理嚴思晩。謂有情勢。陳疏徑出。上番將未免闕直。校理嚴思晩。仍卽牌招。副校理黃昇源。新除授校理金憙。副校理李泰永。一體牌招。以爲推移入直之地。何如。傳曰。允。
정조 2년
吳載紹。以兵曹言啓曰。晉州居鄭氏稱姓女人。自敦化西挾門入來。鳴申聞皷。依定式下該曹推問。何如。傳曰。允。
정조 2년
李在學。以兵曹言啓曰。今五月十一日。南部居童蒙宋義載稱名人。自敦化西挾門入來。鳴申聞皷。依定式下該曹推問。何如。傳曰。允。
정조 2년
傳于李鎭衡曰。初揀擇日子。以來月旬後望前擇入。
정조 2년
左參贊黃景源疏曰。伏以臣伏奉敎命。以臣除授藝文館提學。臣誠震怖。不知所以自措也。臣於文任。情勢難安。不可復冒館閣之職。此通朝之所共知也。況曾經兩館大提學。不得爲提學之任。肅廟時已有下敎。向者臣爲弘文提學也。先大王以臣曾經文衡。許免提學。其後又拜藝文提學。先大王又下特敎而改差焉。蓋文衡猶監司也。提學猶本道牧使府使也。故旣經監司之職。不許爲本道牧府使。國典明甚。臣何敢不顧國典。冒膺提學。以自壞文苑故事乎。玆於天牌之下。不得祗承。具陳誠懇。仰瀆聰聽。伏乞聖明。曲垂鑑諒。特命該曹照例改差。以存文苑故事。不勝幸甚。答曰。省疏具悉。文苑自有文苑之故事。何不效唐宋之古制。而乃從一古判書之說乎。古者太學士爲學士。則此是已例矣。近來應敎爲修撰。亦可旁照矣。卿其勿辭行公。
정조 2년
右參贊金鍾秀疏曰。伏以祔廟之禮旣成。上號之典載擧。愴幸普切。跛躃皆聳。而臣獨寸步不能自致。僅得俯伏路左而止。且當我殿下新御袞冕。訪落臣工之初。無由仰瞻日月之光。少伸犬馬之誠。惶隕戀結。生不如死。念臣足疾。積有源委。海瘴喪威。濕與火搏。畢竟毒流于下。分野最重。形色非常。數旬痛楚。元氣已奪。藉令無死。難免廢疾。旅邸孤寄。將攝齟齬不得不爲擔舁寸進歸死故山之計。玆敢留章告行。回望五雲。神情飛越。伏乞聖慈。俯垂矜察。亟解臣本兼諸任。仍勘臣前後闕禮之罪。以嚴朝綱。以安賤心焉。臣於治疏之後。得見獻納朴在源疏本。以臣待罪銓曹時覆啓。至謂之相處蔑如。噫。大凡覆啓。當論本事可否。苟以言出經幄。而謂不當置異辭其間。則不亦過乎。雖然。臣之不安則極矣。乞治臣妄率之罪。以謝人言焉。答曰。省疏具悉。以病尋鄕云。悶念不置于中。疏末所引。無已過當。卿其勿辭。調理上來。
정조 2년
大司憲吳載純。司諫呂善享。掌令權坪。持平李洪載。正言洪文泳箚曰。伏以諒闇制訖。太室禮成。顯冊誕揚。縟儀載擧。匝域臣民。普切慶祝。竊惟我殿下。踐先王之位。行先王之禮。舊章率由。新化丕暢。則此正周家訪落之初也。基命之宥密。人心之傾嚮。式在今日。而殿下受遺大投艱之業。篤繼志述事之孝。一念求治。三載罔懈。敬天之道。愛民之心。洞屬於廈氈之上。納諫之量。節財之方。諄複於絲綸之間。招賢而禮聘屢勤。用人而器使各適。導賢關而正士趨。飭選部而擇守令。朞月之化。可翹足以待。而虹沴雷異。旱魃水澇。仁愛之警告累至。飢荒頻仍。剽竊間發。蔀屋之困悴滋甚。含默成習。謇諤莫聞。此固群下之罪。而疏章之批。或致日久而不下。實有欠於從如流之規。國儲告罄。關餉是靠。雖緣經用之繁。而工役之費。不無尾泄而難繼。恐或違於量以出之道。林下育德之士。未見彙征之美。則招徠之誠。猶有未盡而然矣。朝端需世之材。莫覩責成之效。則甄別之術。抑或未精而然矣。太學爲國家元氣。而作興猶遜於三代。字牧係生民休戚。而循良未聞於列郡。凡厥八條。莫非爲治之要訣。而聖志愈勤。實效未著。此其故何哉。臣愚死罪。竊以爲人君出治之大本。亶由於學之一字。是以傅說之告殷宗曰。念終始典于學。夫朝晝之㴠養。內外之修省。罔或一時之間斷。則治平之功。郅隆之化。特擧而措之耳。惟殿下天姿英睿。卓冠百王。聖學高明。逈出千古。而第法講之作輟無常。聖工之寒曝有憂。則是知治不徯志。實由於精一之功。未造極處而然也。伏願益勉聖學。盡繼述之道。敦治化之本。敬天而篤對越之誠。愛民而推懷保之仁。納諫則懋翕受之量。節財則軫儉約之方。誠禮毋替於招賢。揀選充愼於用人。躬導率以正士趨。嚴黜陟以擇守令者。實爲當務之先。惟殿下猛省焉。嗚呼。目今義理。莫嚴於懲討。而元惡大憝。尙此假息。凶徒醜類。過加容貸。顯戮未擧。王章益紊。大義有浸晦之慮。輿憤切莫洩之歎。此是臣等。忱誠淺薄。未能孚格之罪。而抑恐殿下。私意未祛。莫揮乾斷之致耶。伏乞亟賜兪音。使亂賊知懼。國勢永鞏焉。臣等幸逢盛會。猥忝耳目之列。愚衷所激。敢效芹曝之獻。言甚疎略。只增惶愧。取進止。答曰。省箚具悉。職在耳目。有此條陳時弊。可以見觀感堂箚之效也。予庸嘉之矣。
정조 2년
大司諫金履素疏。伏以祔廟之盛禮順成。上冊之縟儀載擧。聖孝彌光。中外同慶。仍伏念臣姿質魯鈍。言議巽軟。淸朝諫長之任。夫豈有一分堪承之望。而合辭方張。義重沐浴。大禮當前。誠切參班不敢言私。冒沒趨承。中間偶得瘧氣之症。忍死就列。已洽一望。而失汗旣多。眞元漸䧟。眩暈乘之。省覺茫然。食飮專却。落玆床席。似此病狀。時日之內。萬無束帶供職之望。玆敢疾聲呼籲於天地父母之前。惟願聖慈。俯賜矜憐。亟許臣鞶帶之禠。以延殘喘焉。且臣於憲臣之疏。有不容晏然者。而批旨不下。未及自引。今以諸臺之逡巡。有所下詢。臣之當避不避之罪。於是尤著矣。情病俱如此。則顧安有仍因蹲冒之計乎。伏乞治臣逋慢之罪。以肅朝綱。以安私分。不勝幸甚。臣於乞免之章。不宜拖及他說。而日前一再連啓。忱誠未孚。聖聽愈邈。臣退歸私室。憂愧交中。雖在病思涔寂之中。愚憤所激。不忍循默。玆更附陳焉。嗚呼。啓辭中。當勘而不勘者。何莫非失刑之大者。而至於洪樂任事。尤不成事理矣。大凡鞫囚之白放者。必待供辭之明白。證援之究竟然後。始可以破疑案而服人情矣。今此樂任。則負犯如何。關係如何。而半夜帳殿。草草盤問。罪人之一二自明謂有條理。詞證之在所當覈。置不一問。此雖出於我殿下上慰慈念之至意。而獨不念王章之不可撓屈。獄案之不可漫漶乎。當日參獄諸臣。上自大僚。下至三司。無一人爭執者。已極慨然。而至以罪人之供辭。載之明義編末。有若脫白者然。鞫體獄情。壞損無餘。其後一二臺臣之疏。僅能言之。而繼發之論。尙今寂然。以此義理。愈久愈晦。人心愈久愈激。伏願亟加三思。更爲嚴處焉。至若鄭妻之罪惡貫盈。而偃處於城闉。龜柱之逆節久稔。而假息於覆載。使國家無法則已。有法則寧有是理。噫。漢文漢昭。世之中主。而薄昭殺人。律之以王章。蓋主黨逆。斷之以邦憲。今龜柱之根柢群凶。鄭妻之窩窟諸逆。又非殺人黨逆之比。則殿下之尙靳明刑。實乖有國之常法。而反有愧於漢文漢昭。臣竊慨惜也。且相福之罪犯罔赦。而優遊田里。瑩中之疑亂大義。而得保首領。宗集之抵死護逆而尙遲一問。合辭聲討。訖今三載。上下相持。一例靳允。嘻噫。歷觀前史負犯之昭著。有如此軰。而終逭三尺者。其果幾人乎。以我殿下之明聖。必無遺燭於此箇義理。而於此獨不免以私妨公。以恩害義之歸。然則五刑五用之義。不復警咳於黈纊之前。而亂臣賊子。其將接跡而無所懲畏。豈不懼哉。豈不懼哉。伏願殿下。穆然深思。赫然乾斷。亟正其罪。永絶禍根。使國勢鞏固焉。答曰。省疏具悉。處分豈忽於隄防。爾其勿辭。從速察職。
정조 2년
執義兪彦鏶疏曰。伏以祔廟上冊。縟儀載擧。而訪落之日。伏惟聖懷益新。歡喜愴怳。遠近同情。臣於千萬夢寐之外。忽伏承亞憲移除之命。召旨遠辱。臣誠震𢥠兢悶。無以自措。臣之虛縻華銜。亦已久矣。節次推遷。曾不離臺地。風憲重任。有若非臣莫可者。則其於私心。尤不勝慙悚。念臣區區情實。屢瀆宸聰。悉暴無餘。庶幾聖明。俯垂鑑燭。而尙未蒙兪音。又從以陞品之恩。加之於積逋之身。臣之盜名欺天之罪。至此益重。萬隕難贖。故處士臣曹植辭職之疏。有曰納虛名而賣身。孰若納實穀而買官。誠以虛名賣身。爲己之恥。而有妨於國。反不若捐己之財。而有補於公也。以植之賢。其爲言。猶尙如此。則況如臣庸庸碌碌。本非高蹈者流。而犯虛名之戒。冒賣身之恥。則豈不喪平生之守。而汚聖代之化乎。噫。士大夫出處。不獨其身之事。實關風俗之盛衰。而臣之蔑劣無似。亦得謬通朝籍。淸官顯職。安坐辭遜而致之。則世之假眞售僞者。其將視臣爲例而眞有學職者。不肯于于而進矣。此臣所以屢被明命。而終始力辭。寧甘違傲之罪者也。況臣積年沈疾。漸至難醫。近又脚部攣縮。行步極艱。雖使臣含恩怵義。黽勉赴召。以此癃廢。豈有蠢動之望哉。玆敢冒昧陳籲。區區之願。惟有亟辭誤恩。得全微諒而已。伏乞聖慈。特賜矜允。俾幸公私焉。答曰。省疏具悉爾懇。以予旌招之禮未摯。而莫致幡然之效。方切愧恧。此際辭疏又到。爾之邁邁。何至於斯。前後敦諭。旣悉予意。今雖復勉于爾。無以加於前者之諭矣。徒事支蔓猶屬假僞。玆以数語。布予心曲。爾須亟回初志。從速上來造朝。仍傳曰。此批答遣史官。傳諭于執義兪彦鏶處。
정조 2년
持平申應淵疏曰。伏以居諸遄駛。孝明殿禫事奄過。太廟之祔儀載擧。伏惟聖孝慨廓靡逮之慟。益復如新。仍伏念臣才識魯莾。最居人下。至於耳目之任。萬不近似。而不意柏府除命。忽下於夢想之外。驚惶愧懼。罔知攸措。臺閣之任。不輕而重。上而補䘱闕。下而規官邪。言論風采。有足以動人然後。乃可以堪承。況當治化淸明之會。凶賊懲討之日。尤宜愼簡其人。而如臣無似。不量才力。冒没承膺。終至僨敗。則其於羞臺閣而辱朝廷何哉。且臣有情勢之萬萬難安者。昨冬之始擬臺通也。銓堂以初無簡通之故。至有陳疏之擧。通擬諸臺。由此而引義辭遞。臣亦其時臺望中一人也。豈可以初望勿施。今又改擬。謂以所遭差異。揚揚冒據。自同平人也哉。日昨違牌。蓋出於萬不獲已。而分義都虧。鈇銊是俟。不意聖度天大。罰靳例勘。惶隕震惕。益無所措。適當祔廟禮擧。動駕在卽。天牌儼臨。臣於是不暇他顧。冒没出肅。猥廁陪扈之班。仍參嵩呼之列。雖幸私分之獲伸。實愧廉隅之放倒。今何可以一時之冒出。爲因仍盤礴之計乎。玆敢略暴難冒之情。仰干崇高之聽。伏乞聖明。亟削臣所帶之職。仍治臣瀆擾之罪。以肅朝綱。以安微分焉。臣於辭免之章。不可贅及他說。而目今義理。莫嚴於懲討。噫。鄭妻之罪惡貫盈。而尙今容貸。龜柱之逆節昭著而還寢成命者。莫非殿下私意之未祛也。相福之大奸。而尙逭王章。啓能之巨慝而終靳孥籍。其餘瑩中相集等諸賊之未正當律者。亦莫非殿下刑威之失當也。臺閣則以謄傳古紙爲常事。殿下則以不允二字爲例批。一日二日。伈伈泄泄。天討由是而不行。王章由是而益紊。此臣所以慨惋于中者也。伏願聖明。廓揮乾斷。快伸王法。以鋤凶逆之根柢。以奠磐泰之基業。千萬幸甚。答曰。省疏具悉。處分豈忽於隄防。爾其勿辭。從速察職。
정조 2년
戊戌五月十一日。記事官姜彙鈺。
정조 2년
兵曹啓目。平安道兵營所屬。淸南各邑鎭今春巡操時。軍器執頉事。所當照律。係是宥旨前事。竝依例勿論。何如。傳曰。依允。
정조 2년
刑曹。以晋州居鄭召史鳴申聞皷事捧供而所供如此。上裁。何如。啓目。傳曰。議處爲良如敎。
정조 2년
戊戌五月十一日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。宋義載以童蒙撃皷。是誰之子也。國榮曰。卽宋翼彦之子。而爲其父鳴冤矣。上曰。有何發明之辭云乎。國榮曰。姑未見供辭。而當初臺啓之發。果是公議之所在。則豈可有一毫發明之端乎。上曰。黃景源以文苑故事之自壞陳疏。而我朝故事。雖不知如何。唐宋之時。經太學士者爲學士。以近例傍照。則已經應敎者爲修撰。小無所礙。以此推之。則雖經文衡。何不爲提學乎。今番批答將洞喻。以爲定式矣。國榮曰。此事一番定式然後。可無掣礙之事矣。命退去。諸臣以次出。
정조 2년
戊戌五月十一日辰時。上御熙政堂。晝講。禮曹判書同爲入侍時。知事黃景源。特進官李在簡。參贊官洪國榮。侍讀官嚴思晩。檢討官洪明浩。記事官鄭東浚徐龍輔金勉柱。宗臣花陽君權。武臣鄭趾新。禮曹判書李景祜。以次進伏。上讀前受音訖。思晩讀論語第二卷。自子曰雍也可使南面。止與爾鄰里鄕黨乎。上讀前受音訖。思晩曰。居敬之居字。與書傳王敬作所之意相似。有道不可須臾離之意。而行簡之簡。謂天下之萬事。極爲浩繁。擇其中緊要者。敬而行之者。卽所謂居敬而行簡也。怒者。七情之最是易發者。而若不得其中。則爲害甚大。故顔子之好學。有許多條件。而聖人之對哀公問。必以顔子之不遷怒。爲好學之第一工者有深意。此等處深加聖念。好矣。過者。非但事之有失者謂過。心有所發。而微有差誤處。便是過。燕閑幽獨之地。點檢此心。而或有一分無益之思。卽用克己工夫。而不使再發。卽所謂不貳過者也。冉子爲子華請粟。而聖人與之釜。釜者。卽六斗四升也。爲物甚少。原思爲之宰。則與之粟九百。九百雖不知爲數之幾何。而蓋物之多者也。於小於多。得其中則可知聖人用財之道矣。方當財用撙節之時。尤爲留念處矣。明浩曰。上番已以不遷怒不貳過之義仰陳。而人之七情。皆爲外物所觸而發。七情之發也。喜怒哀樂。無非難制。而至於怒則其發也。每患於急矣。凡人已然。況人主御至尊之位。摠萬機之煩。政令施措之間。犯顔諫爭之際。志氣易動而怒。於是難制矣。我殿下聖學高明。操存省察之工。講已熟矣。臣等無容更勉。而今日卽殿下一初之政也。踐其位行其禮。政當奮發有爲之時也。方寸之間。益加克己之工。以養中和之氣。是臣區區聖也。上曰。上下番所陳。好矣。景源曰。以不遷怒不貳過言之。顔子克己之功。蓋可見矣。夫怒者。有怒甲移乙之事。學者尙患如此。況帝王乎。伏願殿下。益勉克己之工焉。上曰。所陳好矣。在簡曰。別無所陳矣。國榮曰。別無以文義仰達者。而今日進講中。不遷怒不貳過。猶屬第二件事。居敬行簡。爲第一件事也。伏願殿下。益勉於居敬行簡之道焉。上曰。所陳好矣。上曰。顔子則見過輒改。譬如洪爐上一點雪。可見其克己之工也。景源曰。然矣。上曰。雍也可使南面。何不稱顔子乎。景源曰。似是聖人。隨才而言也。上曰。顔子問爲邦。子曰。行夏之時。乘殷之輅。此則以三代之治。損益而言之。便以天下付之之意也。至於雍也。不過以南面二字泛稱之。可見其大小之分也。景源曰。聖敎誠至當矣。上曰。原思爲宰。與粟九百。而以與鄰里爲敎。尾生高之乞醢與鄰。則夫子非之。何也。景源曰。此則卽當祿故使之分給也。與乞醢似有間爲。上命經筵先退。上命書傳敎曰。未肅拜玉堂及亞卿堂呈辭人及在外人。一竝許遞。政官牌招開政。上曰。禮判進前。景祜進伏。上曰。嬪有一品有無品故服色猶有可據之例。而至於儀仗。則無可據之例。若考諸大明集禮貴妃及世子嬪卷。參酌以我國典禮。以爲制定則似好矣。景祜曰。嬪御封爵後。隨品有儀節。而曾無一定之例。每有眩於擧行之弊。令弘文館博考以稟。作爲定制。何如。上曰。卿與玉堂。同爲博考以聞。可也。出擧條命禮判先退。上曰。他承旨輪臺官。同爲入侍。出榻敎左副承旨李鎭衡。活人別提李德熙。南學訓導金宗鐸。典獄參奉南命寬。中部奉事朴知源。西部都事林最遠。偕入進伏。上命國榮先退。上曰。輪臺官進前。德熙進伏。上只詢職姓名訖。下詢職掌遺在及所懷。德熙曰。皆無矣。命退宗鐸進伏。上下詢職姓名訖。下詢職掌。宗鐸曰。與學中諸生講學而已。上曰。有所懷乎。宗鐸曰。無矣。命退命寬進伏。上下詢職姓名訖。下詢職掌。命寬曰。主笞杖矣。上曰。近日則一依較正法爲之乎。命寬曰。然矣。上下詢所懷。命寬曰。無矣。命退。知源進伏。上下詢職姓名訖。下詢職掌。知源曰。里門警守家垈打量道路橋樑等事矣。上下詢所懷。知源曰。無矣。最遠進伏。上下詢職姓名訖。下詢職掌。最遠曰。里門警守家垈打量道路橋樑等事矣。上下詢所懷。最遠曰。無矣。仍命退。諸臣以次退出。
정조 2년
戊戌五月十一日辰時。上御熙政堂。下直水使營將入侍時。右承旨吳載紹。記事官鄭東浚徐龍輔金勉柱。全羅水使權栻。羅州營將金處升。以次進伏訖。上曰。水使進前。權栻進伏。上下詢職姓名訖。下詢履歴。處升進伏。上下詢職姓名訖。下詢履歴。命宣諭。載紹讀宣諭訖。命賜弓箭。命先退。命讀各道狀啓訖。仍命退。承史以次退出。